Norðmaður á þrítugsaldri er talinn hafa tengsl við hryðjuverkahóp sem handtekinn var í Danmörku í gær . Norska öryggislögreglan PST staðfestir að henni sé kunnugt um Norðmann sem hafi tengsl við Danmerkurhópinn en hún telji þó ekki ástæðu til að hækka viðbúnaðarstig í Noregi vegna málsins . Ljósmynd / Úr einkasafni Atli Steinn Guðmundsson skrifar frá Ósló „ PST [ norsku öryggislögreglunni ] er kunnugt um hver þessi maður í Noregi er og við vitum af tengslum hans við Danmörku . Þetta hefur þó ekki áhrif á viðbúnaðarstig PST í Noregi . “ Þetta segir Trond Hugubakken , upplýsingafulltrúi PST , við norska ríkisútvarpið NRK í dag , spurður um Norðmann á þrítugsaldri sem átt hefur töluverð netsamskipti við hluta hópsins sem handtekinn var í Danmörku í gær grunaður um að leggja á ráðin um hryðjuverk . PST handtók Norðmanninn í september samkvæmt upplýsingum NRK og er hann grunaður um að hafa sammælst við fleiri menn um að fremja hryðjuverk , það sem kallast terrorforbund á norsku . Hugubakken neitar þó að staðfesta nema hluta af meintri vitneskju NRK . Eins og segir í upphafi fréttarinnar segir hann PST þekkja til mannsins en segir öryggislögregluna ekki telja ástæðu til að hækka viðbúnaðarstig í Noregi vegna tengsla hans við hina handteknu í Danmörku . „ Okkur kemur það engan veginn á óvart að hópar hryðjuverkamanna hafi tengsl landa á milli . Slíkt höfum við séð í ótal hryðjuverkamálum , “ segir Hugubakken . Danska lögreglan hafði uppi mikinn viðbúnað í gær , meðal annars í Álaborg þar sem þessi mynd var tekin við húsleit í tengslum við grun um hryðjuverkaáætlanir . Fjöldi manns var handtekinn vegna málsins . AFP „ Mun þetta [ tengslin ] hafa afleiðingar fyrir norska manninn ? “ spyr fréttamaður NRK . „ Það ætla ég ekki að tjá mig um , “ svarar upplýsingafulltrúinn . Norðmaðurinn er samkvæmt upplýsingum NRK frá Telemark og verjandi hans er norski lögmaðurinn Brynjar Meling , fyrrverandi verjandi íraska Kúrdans Najumuddin Faraj Ahmad sem flestir Norðmenn þekkja betur sem mulla Krekar eftir margra ára fjölmiðlaumfjöllun í Noregi en Krekar hlaut þrjá dóma í Noregi , meðal annars fyrir að leggja á ráðin um hryðjuverk og hóta Ernu Solberg forsætisráðherra lífláti . Hann var að lokum framseldur til Ítalíu þar sem hann hlaut tólf ára dóm í sumar fyrir skipulagningu hryðjuverka . Fundu „ móður djöfulsins “ Meling segir norska skjólstæðinginn ekki játa tengsl við málið í Danmörku . „ Ég veit ekkert hverja hann hefur haft samband við í Danmörku , ég hef ekkert heyrt um þetta mál nema frá NRK . Sem norskum verjanda er mér nauðugur einn kostur að halda mig við þær upplýsingar sem ég fæ frá lögreglu í Noregi , “ segir hann við NRK . Í sjónvarpsfréttum ríkisútvarpsins í kvöld , fimmtudagskvöld , kom það fram að danska lögreglan hefði fundið töluvert magn af sprengiefninu TATP , þrísetónþríperoxíði , í fórum hinna handteknu í Danmörku , efni sem einnig hefur borið hið mun þjálla nafn „ móðir djöfulsins “ ( e. Mother of Satan ) , hefur um það bil sama styrk og TNT og var meðal annars notað við hryðjuverkaárásirnar í Brussel 22. mars 2016 sem Ibrahim El Bakraoui framdi við fimmta mann .